Når du driver med shorthandel spekulerer du i kursfall. Jo mer aksjekursen nærmer seg null, desto høyere blir fortjenesten din. Stiger aksjekursen er det ingen grense for hvor mye aksjen kan bli verdt, og hvor stort tapet ditt kan bli. Hvis aksjen stiger med mer enn 100 prosent kan du tape mer enn det du opprinnelig investerte. Derfor er det veldig viktig at du overvåker markedet aktivt. I tillegg er det risiko for at et verdipapirlån ikke kan tas opp, eller at lånegiver krever sine aksjer tilbake. I en slik situasjon må aksjene kjøpes tilbake, uansett pris på det aktuelle tidspunktet. Negativt utbytte Ved utbetaling av utbytte er det den som shorthandler som skal betale utbytte til den som låner ut aksjene. Normalt vil en aksje falle i verdi tilsvarende utbyttet når det betales utbytte i en aksje, men ofte spekuleres det i at aksjen ikke skal falle så mye som størrelsen på utbyttet. Det kan derfor være ekstra risikabelt å ligge short i en aksje, når det skal betales ut utbytte.